skrofulose
Skrofulose, adenitis tuberculosa, kirteltuberkulose, tuberkuløs betændelse af lymfeknuderne, især på halsen; disse bliver hævede (se lymfom), og der kan danne sig bylder, der ikke lukker (fistler). Desuden optræder der katar i næsens og øjnenes slimhinder med hævelse af øjenlågene og tendens til børnesår i ansigtet.
Sygdommen var udbredt i middelalderen, hvor den flere steder var kendt som den kongelige syge, i England King's evil. Dette havde formentlig sammenhæng med, at datidens anerkendte mirakelkure i Danmark mod sygdommen var håndspålæggelse i form af kongelig berøring, som endnu praktiseredes i 1800-t. I slutningen af 1800-t. var lidelsen hyppig i Danmark, navnlig hos børn i skolealderen. Børnene var ofte underernærede og kom fra familier med dårlige sociale kår.
Kysthospitalet på Refsnæs blev bygget 1874-75 på sydkysten af Røsnæs med henblik på behandling af skrofuløse børn, som derved kunne få en lødigere kost, rigelig sol og frisk luft. Kysthospitalet blev nedlagt i 1983. 
Sammen med skrofulosens smittekilde, kvægtuberkulosen, blev sygdommen sjælden i Danmark efter 1930 og forekommer omkring 2000 næsten kun hos voksne indvandrere fra asiatiske ulande.